钦定古今图书集成/明伦汇编/宫闱典/第004卷 > 《四景宫词》前人
## 钦定古今图书集成/明伦汇编/宫闱典/第004卷 > 《四景宫词》前人

漏痕新长莲花斗。龙池草色连沟柳。忆春还又怯春
来，日日春情殢如酒。小床偷制锦回文，落地鍼声暗
惊手。梦绕梁三白蝶飞，西园鼓子花开后。

金刀落雪瓜如斗，小殿风来水杨柳。凤窠长簟不成
眠，窃饮君王千日酒。传宣今夜吹玉笙，十指红蚕捻
轻手。三十六竿调未齐，小倚瑠璃御屏后。
露下金盘湿星斗，池上乌啼千尺柳。秋题未写《桐叶
笺》，春妆尚带桃花酒。十二帘开乞巧楼，小队金针穿
好手。长生殿里记恩私，夜半牵牛挂楼后。

黛嬴新赐量成斗，画眉日画青青柳。长得君王一笑
看，眠文不敢朝忺酒。盘珠夜制衮龙衣，红冰笋软呵
纤手。坐听镫人报晓筹，二十五声寒点后。